Universis presentes litteras inspecturis, Petrus miseracione divina Autissiodorensis Episcopus, salutem in Domino sempiternam. Venerabiles et discreti viri decanus et capitulum Ecclesie Senonensis nobis querimoniam obtulerunt continentem quod nos, ut dicebant, antequam nostram ecclesiam intraremus, debuerimus in Ecclesia Senonensi predicta, supra maius altare, professionem facere de subiectione et obediencia debita dicte Ecclesie ac Reverendo patri ac domino, domino G. Dei gracia Archiepiscopo Senonensi et eius successoribus in Ecclesia memorata, offerendo ibi capam sericeam ad usum nostrum in dicta Ecclesia quamdiu preerimus nostre ecclesie applicandam, et deinceps ad usum Ecclesie Senonensis predicte, cum quibusdam aliis debitis et solitis ut dicebant. Adicientes quod non debuimus in nostra ecclesia installari seu intronizari quam nisi per archidiaconum Senonensem, assistentibus sibi duobus canonicis Senonensibus, quibusdam solemnitatibus adhibendis, dicentes quod omnia predicta fecerunt omnes predecessores nostri in ecclesia Autissiodorensi et omnes suffraganei Ecclesie Senonensis, et hec omnia predicta integraliter observarunt, et quod ad hec tenebamur et tenemur, ut asserunt, de consuetudine notoria provincie Senonensis, laudabili et prescripta, et hactenus pacifice observata, et de predictis omnibus fuerunt in possessione pacifica usque ad hec tempora, a tanto tempore quod de eius contrario hominum memoria non existit. Subicientes, omnibus premissis omissis solemnitatibus, nostram ecclesiam nos intrasse, quod vergit, (F° 49, v°) ut asserunt, in Ecclesie Senonensis magnum preiudicium et gravamen. Quare nos cum instanter rogaverunt et requisierunt quatenus super hiis apponere vellemus remedium opportunum. Nos autem qui, dum nostram intravimus ecclesiam solemniter, ad ea tenebamur et poteramus quatenus in facto consistunt probabiliter ignorare, volentes que pretermisimus, in quantum teneri poterimus, debite reformare: proponimus, Domino permictente, adire dictam Ecclesiam Senonensem, infra octabas Apparicionis Domini proximo venture, ac professionem facere debitam et solitam, sic quod de nobis iidem venerabiles debebunt merito contentari. Nolentes quod, per dictum ingressum nostrum, eidem Ecclesie Senonensi nostre metropolitane, cuius jura in quantum nobis est integre volumus servare, nec cuilibet alteri jus habenti, in aliquo derogetur, quin successores nostri in Autissiodorensi ecclesia, ante eorum adventum et receptionem in ecclesia Autissiodorensi, professionem et alia debita et solita facere teneantur, sicut teneri possent si per nos quecumque fieri debuissent, solemniter et integraliter essent facta. In cuius rei testimonium sigillum nostrum presentibus litteris duximus apponendum. Datum Parisius, die lune post festum beate Lucie, anno Domini millesimo CCC° vicesimo sexto.